Oʻzbekiston Respublikasi Maktabgacha va maktab taʼlimi vazirligi tizimidagi dam olish maskanlariga dam oluvchilarni qabul qilish tartibi toʻgʻrisidagi nizomni tasdiqlash haqida
(resolution, 2025-07-29)

Oʻzbekiston Respublikasi Prezidentining “Maktabgacha va maktab taʼlimi tashkilotlari xodimlarini uzluksiz kasbiy rivojlantirish tizimini takomillashtirish boʻyicha qoʻshimcha chora-tadbirlar toʻgʻrisida” 2024-yil 21-iyundagi PQ-231-son qaroriga muvofiq pedagog kadrlar hamda iqtidorli oʻquvchilar uchun dam olish maskanlari faoliyatini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 21-iyundagi PQ-231-son qarori bilan tasdiqlangan Maktabgacha va maktab taʼlimi tashkilotlari rahbar, pedagog va mutaxassis kadrlarini uzluksiz kasbiy rivojlantirish tizimini takomillashtirish boʻyicha chora-tadbirlar dasturida Maktabgacha va maktab taʼlimi vazirligi tizimi xodimlari, jumladan, pedagog kadrlar hamda iqtidorli oʻquvchilar uchun dam olish maskanlari faoliyatini tashkil etish belgilangani maʼlumot uchun qabul qilinsin. 2. Quyidagilarni nazarda tutuvchi Oʻzbekiston Respublikasi Maktabgacha va maktab taʼlimi vazirligi tizimidagi dam olish maskanlariga dam oluvchilarni qabul qilish tartibi toʻgʻrisidagi nizom ilovaga muvofiq tasdiqlansin: dam olish maskanlarida dam oluvchi ilgʻor pedagoglar va iqtidorli oʻquvchilar sonini shakllantirish hamda ushbu maskanlarga ularni qabul qilish; yoʻllanmalar berish boʻyicha komissiyalar faoliyatini tashkil etish va muvofiqlashtirish; ilgʻor pedagoglar hamda iqtidorli oʻquvchilarni saralab olish mezonlarini belgilash; iqtidorli oʻquvchilarni dam olish maskanlariga kelish va ketishlarini tashkil qilish tartibini belgilash. 3. Belgilansinki, dam olish maskanlarini saqlash xarajatlari oʻzini oʻzi moliyalashtirish tartibida Maktabgacha va maktab taʼlimi vazirligi tizimi xodimlari va fuqarolarga pulli xizmat koʻrsatishdan tushadigan mablagʻlar hisobidan hamda davlat-xususiy sheriklik shaklida xususiy sektorni jalb qilgan holda amalga oshiriladi. 4. Oʻzbekiston Respublikasi Maktabgacha va maktab taʼlimi vazirligi ikki oy muddatda: Iqtisodiyot va moliya vazirligi, Kambagʻallikni qisqartirish va bandlik vazirligi bilan birgalikda Maktabgacha va maktab taʼlimi vazirligi tizimidagi dam olish maskanlarining namunaviy shtatlar jadvalini ishlab chiqib, tasdiqlasin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 5. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari — Oila va xotin-qizlar qoʻmitasi raisi Z.B. Maxkamova zimmasiga yuklansin. 1. Ushbu Nizom Oʻzbekiston Respublikasi Maktabgacha va maktab taʼlimi vazirligi (keyingi oʻrinlarda — Vazirlik) tizimi xodimlari, jumladan, pedagog kadrlar hamda iqtidorli oʻquvchilar uchun dam olish maskanlariga (keyingi oʻrinlarda — maskanlar) dam oluvchilarni qabul qilish tartibini belgilaydi. 2. Ushbu Nizomda quyidagi asosiy tushunchalar qoʻllanadi: asosiy dam oluvchilar — maskanlarda komissiyalar tomonidan beriladigan yoʻllanmalar asosida dam oladigan Vazirlik tizimi xodimlari, ilgʻor pedagoglar hamda davlat umumiy oʻrta taʼlim tashkilotlarining 7 — 14 yoshdagi iqtidorli oʻquvchilari; Vazirlik tizimi xodimlari — Vazirlikning markaziy apparati xodimlari, Ixtisoslashtirilgan taʼlim muassasalari agentligi, Vazirlik tizimidagi respublika tashkilotlari va muassasalari rahbar va xodimlari; dam olish xizmatlari (keyingi oʻrinlarda — xizmatlar) — dam olish maskanida vaqtincha yashash uchun joy berish (joylashtirish), ovqatlantirish, madaniy-koʻngilochar, sayohat, sport tadbirlarini tashkil etish, sogʻlomlashtirish, davolash-profilaktika xizmatlari majmui; dam oluvchilar — asosiy dam oluvchilar va maskanga dam olish uchun kelgan Oʻzbekiston Respublikasi fuqarolari, chet el fuqarolari; yoʻllanma — asosiy dam oluvchilarga maskanlarda bepul dam olishi uchun beriladigan hujjat; komissiyalar — ilgʻor pedagoglar va iqtidorli oʻquvchilarni saralash orqali asosiy dam oluvchilarni belgilovchi va ularga yoʻllanmalar berish boʻyicha doimiy faoliyat olib boruvchi tuzilma; pulli xizmatlar — maskanni moddiy-texnik jihatdan mustahkamlash, budjetdan tashqari mablagʻ topish maqsadida dam oluvchilarga koʻrsatiladigan xizmatlar. 3. Maskanlarga yoʻllanmalar yil davomida berilib, u yerda dam olish 12 kunlik kun tartibi asosida Vazirlik tizimi xodimlari hamda ilgʻor pedagoglar uchun har yili sentabr — may oylarida, iqtidorli oʻquvchilar uchun har yili iyun — avgust oylarida amalga oshiriladi. 4. Vazirlik tizimi xodimlari, ilgʻor pedagoglar hamda iqtidorli oʻquvchilarning dam olishi ushbu Nizomga 1-ilovaga muvofiq Vazirlik tizimidagi dam olish maskanlarida tashkil etiladi. 5. Asosiy dam oluvchilar sonini shakllantirish va yoʻllanmalar berish ushbu Nizomga 2-ilovada keltirilgan sxemaga muvofiq amalga oshiriladi. 6. Maskanlarning maqsadi Vazirlik tizimi xodimlari, jumladan, pedagog kadrlar hamda iqtidorli oʻquvchilarni qoʻllab-quvvatlash va ularning dam olishi uchun sharoitlar yaratish hisoblanadi. 7. Quyidagilar maskanlarning asosiy vazifalari hisoblanadi: dam oluvchilarni joylashtirish, sayohatlar uyushtirish hamda maʼnaviy-maʼrifiy, koʻngilochar, sogʻlomlashtirish, sport, oʻquv va ilmiy-tadqiqot yoʻnalishlarda turli xil tadbirlar tashkil etish; iqtidorli oʻquvchilarning ehtiyojlari va qiziqishlariga muvofiq fan predmetlari, turizm, sport, texnika, kitobxonlik, madaniyat va sanʼat yoʻnalishlarida qobiliyatlarini rivojlantirish, ularning foydali dam olishini tashkil etish; iqtidorli oʻquvchilarning oʻziga xos xususiyatlarini rivojlantirish, qoʻllab-quvvatlash, oʻz iqtidorlarini namoyon qilish va oʻz ustida ishlash uchun qoʻshimcha shart-sharoitlar yaratib berish boʻyicha tegishli tashkilotlar bilan hamkorlik qilish. 8. Tuman (shahar) maktabgacha va maktab taʼlimi boʻlimlari maskanlarda kelgusi yil uchun asosiy dam oluvchilar sonini shakllantirish maqsadida har yili sentabr oyida asoslangan takliflarini tegishliligi boʻyicha Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalariga kiritadi. 9. Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalari tuman (shahar) maktabgacha va maktab taʼlimi boʻlimlari tomonidan taqdim etilgan maskanlarda kelgusi yil uchun asosiy dam oluvchilar soni toʻgʻrisidagi takliflarini oʻrgangan holda, har yili oktabr oyida Vazirlikka taqdim etadi. 10. Maskanlarda kelgusi yil uchun asosiy dam oluvchilar sonini belgilash maqsadida Vazirlik har yili noyabr oyida Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalari tomonidan taqdim etilgan takliflarni oʻrgangan holda, kelishish uchun Oʻzbekiston Respublikasi Iqtisodiyot va moliya vazirligiga kiritadi. Kelishilgan takliflar asosida maskanlarda kelgusi yil uchun asosiy dam oluvchilar soni Vazirlik tomonidan har yili dekabr oyida shakllantiriladi hamda buyruq asosida tasdiqlanadi. Unda Vazirlik tizimi xodimlari, ilgʻor pedagoglar va iqtidorli oʻquvchilar kesimida asosiy dam oluvchilar soni maskanlarning dam olish, sogʻlomlashtirishni tashkil etish tajribasi, infratuzilma obyektlarining mavjudligi, quvvati, holati hamda maskan joylashgan hududning geografik sharoitiga koʻra belgilanadi. 11. Asosiy dam oluvchilar sonini belgilashda dam oluvchilarning taʼtillar, shuningdek, dam olish, qoʻshimcha dam olish va ishlanmaydigan bayram kunlari hisobga olinadi. 12. Maskanda dam oluvchilar pasport (yoki uning oʻrnini bosuvchi boshqa hujjatlar) hamda yoʻllanmani taqdim etganidan soʻng roʻyxatga olinadi va joylashtiriladi. 13. Maskanga dam oluvchilar yoʻllanmada koʻrsatilgan sanalarda joylashtiriladi. 14. Vazirlik tomonidan har bir hududda maskanlarga Vazirlik tizimi xodimlarini, jumladan, pedagog kadrlar hamda iqtidorli oʻquvchilarni saralash uchun komissiyalar faoliyati tashkil etiladi. Bunda komissiya aʼzoligiga Qoraqalpogʻiston Respublikasi maktabgacha va maktab taʼlimi vaziri, viloyatlar va Toshkent shahar maktabgacha va maktab taʼlimi boshqarmalari boshliqlari, hududiy “Barkamol avlod” bolalar maktabi direktorlari, kasaba uyushmalari raislari, tuman (shahar) maktabgacha va maktab taʼlimi boʻlimlari boshliqlari, ota-onalar aʼzo sifatida kiritiladi. 15. Qoraqalpogʻiston Respublikasi maktabgacha va maktab taʼlimi vaziri, viloyatlar va Toshkent shahar maktabgacha va maktab taʼlimi boshqarmalari boshliqlarining buyruqlari asosida tuman (shahar) maktabgacha va maktab taʼlimi boʻlimlari boshliqlari rahbarligida 7 nafar aʼzodan iborat tarkibda ishchi guruhlar (keyingi oʻrinlarda — Ishchi guruhlar) tuziladi. 16. Ishchi guruhlar saralash mezonlariga javob beradigan iqtidorli oʻquvchilar hujjatlarini har yili 1-martga qadar, Vazirlik tizimi xodimlari hamda pedagog kadrlar hujjatlarini har yili 1-avgustga qadar komissiyalarga oʻrganish uchun taqdim etadi. 17. Komissiyalar tomonidan oʻrganib chiqilgan hujjatlar boʻyicha iqtidorli oʻquvchilarga har yili 25-mayga qadar, Vazirlik tizimi xodimlari hamda pedagog kadrlar uchun har yili sentabr oyidan boshlab har oyning 5-sanasida yoʻllanmalar berib boriladi. 18. Yoʻllanmalar saralash mezonlari asosida taqsimlanadi. Taqsimlash jarayonida belgilangan mezonlar boʻyicha eng yuqori natijalarga erishgan Vazirlik tizimi xodimlari, jumladan, pedagog kadrlar hamda iqtidorli oʻquvchilarga ketma-ketlik asosida maskanlarga yoʻllanmalar beriladi. Joriy yil uchun shakllantirilgan asosiy dam oluvchilar sonidan yoʻllanmalar soni ortiq boʻlganda, komissiyalar mezonlar asosidagi natijalar ketma-ketligiga qatʼiy rioya qilgan holda, kelgusi yilda dastlab avvalgi yilda dam olishga bormagan yoʻllanmalar egalarini maskanlarda dam olishga yoʻnaltiradilar. 19. Bir marotaba yoʻllanma taqdim etilgan Vazirlik tizimi xodimlariga, jumladan, pedagog kadrlar hamda iqtidorli oʻquvchilarga keyingi asosiy dam oluvchilar sifatida maskanlarga yoʻllanmalar mezonlar asosidagi talablar boʻyicha yangilangan koʻrsatkichlarga erishganda belgilangan tartibda komissiyalar tomonidan beriladi. 20. Vazirlik tomonidan komissiyalarning ish faoliyati muvofiqlashtiriladi hamda ular tomonidan olib borilayotgan ishlar yuzasidan hisobotlar yilning har choragida eshitiladi. 21. Yoʻllanma berilgan Vazirlik tizimi xodimlari, jumladan, pedagog kadrlar hamda iqtidorli oʻquvchilar haqidagi maʼlumotlar Vazirlikning rasmiy veb-saytida eʼlon qilinadi. 22. Komissiyalar tomonidan maskanlarga 7 — 14 yoshli iqtidorli oʻquvchilar quyidagi mezonlar asosida tanlab olinadi: asosiy olimpiadaning uchinchi va toʻrtinchi bosqichlarida fanlar kesimida 1, 2, 3-oʻrinlarni egallagan oʻquvchilar; mintaqaviy xalqaro olimpiadalar gʻoliblari; nufuzli xalqaro olimpiadalarda ishtirok etgan oʻquvchilar; xalqaro tanlov, festival va musobaqa gʻoliblari; respublika darajasidagi tashkilotlar tomonidan tashkil etilgan turli koʻrik-tanlovlar va musobaqalarning respublika bosqichi gʻoliblari. 23. Iqtidorli oʻquvchilarni yozgi taʼtil davrida maskanlarda sogʻlomlashtirish va dam olishini mazmunli tashkil etish Vazirlar Mahkamasining 2023-yil 27-fevraldagi 84-son qarori bilan tasdiqlangan Bolalar sogʻlomlashtirish oromgohlarida bolalarning dam olishini tashkil etish va sogʻlomlashtirish konsepsiyasi asosida tashkil etiladi. 24. Iqtidorli oʻquvchilarning maskanga kelish va ketishlarini tashkil qilish uchun tegishlicha Qoraqalpogʻiston Respublikasi maktabgacha va maktab taʼlimi vaziri, viloyatlar va Toshkent shahar maktabgacha va maktab taʼlimi boshqarmalari boshligʻining buyrugʻi bilan ikki nafardan masʼul xodim (kuzatuvchi) tayinlanadi. 25. Masʼul xodimlar (kuzatuvchilar) oliy pedagogik maʼlumotga hamda birlamchi shoshilinch tibbiy yordam koʻrsatish koʻnikmalariga ega boʻlgan, yuzaga kelishi mumkin boʻlgan muammolarni zudlik bilan hal qila oladigan xodimlar orasidan tanlab olinadi. 26. Masʼul xodimlar (kuzatuvchilar) iqtidorli oʻquvchilarni maskanga quyidagi hujjatlar bilan birga olib borishi lozim: tegishli hududdan maskanga qabul qilinadigan iqtidorli oʻquvchilar roʻyxati; har bir oʻquvchi uchun maskanga ketayotgan oʻquvchining tibbiy maʼlumotnomasi (079/x shakl); komissiyalar tomonidan asosiy dam oluvchilar uchun berilgan yoʻllanmalar. 27. Iqtidorli oʻquvchilarni maskanga qabul qilib olish va ularni kuzatishni tashkil qilish uchun maskan direktori, direktor oʻrinbosari, tibbiyot xodimi va ikki nafar pedagog xodimdan iborat tarkibda Qoraqalpogʻiston Respublikasi Maktabgacha va maktab taʼlimi vazirligi, Toshkent shahar va viloyatlar maktabgacha va maktab taʼlimi boshqarmalari boshligʻining buyrugʻi bilan Maskanning qabul va kuzatuv komissiyasi tuziladi. 28. Maskanning qabul va kuzatuv komissiyasi iqtidorli oʻquvchilarni ushbu Nizomning 26-bandida koʻrsatilgan hujjatlar asosida qabul qiladi. Bunda masʼul xodimlar (kuzatuvchilar) tomonidan taqdim etilgan tegishli hududdan maskanga qabul qilinadigan iqtidorli oʻquvchilar roʻyxati va yoʻllanmalarning komissiyalarning qaroriga muvofiqligi tekshiriladi. 29. Maskanga qabul qilish vaqtida har bir iqtidorli oʻquvchi tibbiy tekshiruvdan oʻtkaziladi hamda ularning har biri uchun tibbiy karta (026/x shakl) ochiladi va dam olish davrida yuritiladi. 30. Komissiyalar tomonidan dam olish maskaniga asosiy dam oluvchi Vazirlik tizimi xodimlari hamda ilgʻor pedagoglar quyidagi mezonlar asosida tanlab olinadi: a) Vazirlik tizimi xodimlari: xalqaro olimpiadalar gʻoliblarini tayyorlashda ishtirok etgan xodimlar; tizimda faoliyat yuritayotgan xalqaro olimpiadalar gʻoliblari; xorijiy til va STEAM fanlaridan mutaxassisligi boʻyicha xalqaro sertifikatlarga ega xodimlar (TESOL Level 5, CEFR B2, IELTS 6 va undan yuqori); asosiy olimpiadalarning respublika bosqichi gʻoliblarini tayyorlashda ishtirok etgan xodimlar; b) ilgʻor pedagoglar: xalqaro olimpiadalar gʻoliblarini tayyorlagan oʻqituvchilar; oʻqituvchi boʻlib faoliyat yuritayotgan xalqaro olimpiadalar gʻoliblari; xorijiy til va STEAM fanlaridan mutaxassisligi boʻyicha xalqaro sertifikatlarga ega oʻqituvchilar (TESOL Level 5, CEFR B2, IELTS 6 va undan yuqori, shuningdek, Vazirlik tomonidan belgilanadigan boshqa sertifikatlar); asosiy olimpiadalarning respublika bosqichi gʻoliblarini tayyorlagan oʻqituvchilar; respublika bosqichidagi koʻrik-tanlovlarda faxrli oʻrinlarga ega boʻlgan oʻqituvchilar; oliy va birinchi malaka toifasiga ega boshlangʻich sinf oʻqituvchilari, maktabgacha taʼlim tashkilotlari pedagoglari; asosiy olimpiadalarning viloyat bosqichi gʻoliblarini tayyorlagan oʻqituvchilar. 31. Maskanlarni saqlash xarajatlari oʻzini oʻzi moliyalashtirish tartibida Vazirlik tizimi xodimlari va fuqarolarga pulli xizmat koʻrsatish asosida tushadigan mablagʻlar hisobidan hamda davlat-xususiy sheriklik shaklida xususiy sektorni jalb qilgan holda amalga oshiriladi. 32. Maskanlar moddiy-texnika bazasini mustahkamlash maqsadida vaqtincha yashash uchun joy berish (joylashtirish), ovqatlantirish, madaniy-koʻngilochar, sayohat, sport tadbirlarini tashkil etish, sogʻlomlashtirish, davolash-profilaktika xizmatlarini pulli asosda koʻrsatishi mumkin. 33. Joy (xona) va boshqa xizmatlar narxi, ular narxiga kiradigan ishlar yoki xizmatlar roʻyxati, shuningdek, toʻlovni amalga oshirish shakli va tartibi dam olish maskanlari hamda Qoraqalpogʻiston Respublikasi Maktabgacha va maktab taʼlimi vazirligi, Toshkent shahar va viloyatlar maktabgacha va maktab taʼlimi boshqarmalari bilan kelishgan holda Vazirlik tomonidan belgilanadi. 34. Maskanlarda dam oluvchilarga xizmatlarni koʻrsatish tartibi Vazirlik tomonidan belgilanadi. 35. Maskanga kelgan dam oluvchilar hamda maskan xodimlari dam olish jarayoni ishtirokchilari hisoblanadi. 36. Dam oluvchilar quyidagi huquqlarga ega: maskanning Ustavi, ichki tartib, odob-axloq, sanitariya qoidalari, normalari va gigiyena normativlari, taomnoma bilan tanishish; maskanning dam olish xizmatlaridan foydalanish, sifatli dam olish xizmatlarini koʻrsatishni talab qilish; maskanning moddiy-texnik bazasidan samarali foydalanish; maskandagi sharoit, ovqatlanish, sogʻlomlashtirish, tibbiy xizmat va oʻquv jarayoni masalalarida yuzaga kelgan muammolar hamda infratuzilmani yaxshilash boʻyicha maskan rahbariyatiga murojaat qilish (taklif kiritish); oʻz xohishiga koʻra muddatidan oldin maskanda dam olishni tugatish. Dam oluvchilar qonunchilik hujjatlariga muvofiq boshqa huquqlarga ham ega boʻlishi mumkin. 37. Dam oluvchilar: maskanning Ustavi, ichki tartib, odob-axloq, sanitariya qoidalari, normalari va gigiyena normativlariga rioya etishi; maskan jamoasi shaʼni va qadr-qimmatini hurmat qilishi; tabiiy resurslarga ehtiyotkorona munosabatda boʻlishi; maskanning mol-mulkini, moddiy va madaniy boyliklarini asrashi shart. Dam oluvchilarga qonunchilik hujjatlariga muvofiq boshqa majburiyatlar ham yuklanishi mumkin. 38. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. T/rDam olish maskani nomiJoylashgan hududiQuvvatiFaoliyat turi1.“Lochin”Jizzax viloyati Zomin tumani100Statsionar2.“Gagarin”Qashqadaryo viloyati Qamashi tumani100Statsionar3.“Qaldirgʻoch”Samarqand viloyati Jomboy tumani100Statsionar4.“Xumor”Samarqand viloyati Narpay tumani90Statsionar5.“Respublika dam olish maskani”Toshkent viloyati Boʻstonliq tumani250Statsionar6.“Qoʻqon nafosat”Fargʻona viloyati Qoʻqon shahri100Statsionar BosqichlarSubyektlarTadbirlarMuddatlar1-bosqichTuman (shahar) maktabgacha va maktab taʼlimi boʻlimlariMaskanlarda kelgusi yil uchun asosiy dam oluvchilar sonini shakllantirish maqsadida takliflarini tegishliligi boʻyicha Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalariga kiritadi.Har yili sentabr oyida2-bosqichQoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalariTuman (shahar) maktabgacha va maktab taʼlimi boʻlimlari tomonidan taqdim etilgan maskanlarda kelgusi yil uchun asosiy dam oluvchilar soni toʻgʻrisidagi takliflarni oʻrgangan holda Oʻzbekiston Respublikasi Maktabgacha va maktab taʼlimi vazirligiga taqdim etadi.Har yili oktabr oyida3-bosqichOʻzbekiston Respublikasi Maktabgacha va maktab taʼlimi vazirligi (Vazirlik)Maskanlarda kelgusi yil uchun asosiy dam oluvchilar sonini shakllantirish maqsadida Qoraqalpogʻiston Respublikasi Maktabgacha va maktab taʼlimi vazirligi, viloyatlar va Toshkent shahar maktabgacha va maktab taʼlimi boshqarmalari tomonidan taqdim etilgan takliflarni oʻrgangan holda kelishish uchun Iqtisodiyot va moliya vazirligiga kiritadi.Har yili noyabr oyida4-bosqichVazirlik, Iqtisodiyot va moliya vazirligiIqtisodiyot va moliya vazirligi bilan birgalikda maskanlarning kelgusi yil uchun asosiy dam oluvchilar sonini kelishadi hamda tegishli buyruq chiqaradi.Har yili dekabr oyida5-bosqichTuman (shahar) maktabgacha va maktab taʼlimi boʻlimlari boshliqlari rahbarligidagi ishchi guruhlar1. Saralash mezonlari talablariga javob beradigan iqtidorli oʻquvchilarning hujjatlarini saralash uchun komissiyalarga (komissiyalar) taqdim etadi.Har yili 1-martgacha2. Saralash mezonlariga javob beradigan Vazirlik tizimi xodimlari hamda pedagog kadrlar hujjatlarini komissiyalarga oʻrganish uchun taqdim etadi.Har yili 1-avgustgacha6-bosqichKomissiyalar1. Mezonlar talablariga javob beradigan iqtidorli oʻquvchilarga ularning hujjatlarini oʻrganib chiqib, yoʻllanmalar beradi.Har yili 25-maygacha2. Mezonlar talablariga javob beradigan Vazirlik tizimi xodimlari hamda pedagog kadrlarga ularning hujjatlarini oʻrganib chiqib, yoʻllanmalar beradi.Har yili sentabr oyidan boshlab har oyning 5-sanasida